અત્રેની જવાહરલાલ નેહરુ યુનિવર્સિટીમાં થયેલી ભારત-વિરોધી પ્રવૃત્તિઓ અંગેનો વિવાદ દરરોજ વધતો જાય છે. દેશદ્રોહના આરોપ હેઠળ જેએનયૂના વિદ્યાર્થી સંઘના પ્રમુખ કન્હૈયા કુમારની ધરપકડ કરાયા બાદ અનેક રાજકીય પક્ષોના નેતાઓએ યુનિવર્સિટીની મુલાકાત લીધી હતી. પરંતુ કેન્દ્રીય ગૃહ મંત્રી રાજનાથ સિંહે એમ કહીને આ વિવાદને આંતરરાષ્ટ્રીય સ્વરૃપ આપી દીધું હતું કે જેએનયૂ કેમ્પસમાં રાષ્ટ્ર-વિરોધી નારા લગાવવામાં આવ્યા તેમાં પાકિસ્તાનના ત્રાસવાદી સંગઠન લશ્કર-એ-તોઈબાના વડા હાફીઝ સઈદનો હાથ છે.